
Prome Minister Evelyn Wever-Croes: 
Riba di 4 dia di reunion cu sindicatonan riba e tema di 
empleado publico 


AMBTENAARNAN NO MESTER ENTREGA 
MAS DI 12.6% 


“Aworakinan nos ta hasta mirando riba ki termino e 
ambtenaar por entrega menos” 


Den su decalaracionnan riba e di 4 dia di reunion cu 
stakeholders, Prome Minister Evelyn Wever-Croes a elabora 
riba e reunionnan cu sindicatonan. Gobierno a duna un 
presentacion di loke ta inclui den e landspakket y loke ta trata 
е posicion di ambtenaar. A duna un splicacion amplio di full e 
timeline y kico tur a wordo palabra. E sindicatonan tabata tin 
algun pregunta cu a logra contesta di biaha. 


“Aworaki tin estudionan ta wordo haci pa mira kico ta e miho 
cambionan cu a wordo proponi pa tin mas eficiencia den e 
aprato gubernamental. Kiermeen nos no ta na un punto ainda 
na unda decisionnan a wordo of ta wordo tuma. Nos ta den e 
fase di studia y ora esaki ta cla y e resultadonan ta conoci e 
ora nos lo sinta bek cu sindicatonan pa asina tur empleado ta 
representa den esaki”, Prome Minister a duna di conoce. 


Sindicatonan a puntra si ta berdad ambtenaarnan mester bay 
entrega mas di 12.6%. E contesta ta NO, Prome Minister a 
enfatisa. "Aworakinan nos ta hasta mirando riba ki termino 
e ambtenaar por entrega menos. Pues poco poco duna e 
ambtenaar mas placa bek”. 


Riba e tema si ta berdad a keda dicidi cu e edad di pensioen 
a bira 66 aña, Prome Minister a indica cu esaki tampoco ta 
e caso. Pa Aruba e edad di pensioen ta yega 65 aña na aña 
2024. Esaki at un decision y ley cu e gabinete anterior bou 
sr. Mike Eman a pasa na 2014 cu den 10 aña lo hisa e edad 
di pensioen. Esey ta e unico cos cu tin awor. Den cuadro di 
landspakket a keda acorda cu lo bay haci un investigacion otro 
aña con fuerte e fondo di pensioen ta. Ora esaki ta cla e ora lo 

bay раріа kico mester haci ра е fondo ta fuerte. Рог һасі hopi 
cos berdad pa haci e fondo mas fuerte y un di nan lo ta pa hisa 
e edad di pensioen. 


Un otro pregunta cu sindicatonan tawata tin ta si ta berdad 
cu ya tur cos a wordo dicidi caba y empleadonan no tabata 
tin nada di bisa. Prome Minister riba e pregunta aki a enfatisa 
cu nada a wordo dicidi pa loke ta trata empleadonan publico. 
Aworaki apenas tin e inventarisacionnan, e estudionan ta 
tumando luga. 


“Nos a palabra cu sindicatonan cu asina un di e estudionan 
ta cla, nan ta e promenan pa hañe pa asina nos por sinta 
na mesa y dialoga over esaki tambe pa nos yega na e miho 
resultado posibel”, Prome Minister Evelyn Wever-Croes a 
duna di conoce. 

Prome Minister Evelyn Wever-Croes: 
Apertura di olimpiada ta inicia diabierna 


GOBIERNO TA DESEA EXITO NA E 
DELEGACION CU LO REPRESENTA ARUBA 
NA TOKYO 














E weganan di Tokyo 2020 ta inicia 23 di juli 2021 y Aruba su 
delegacion ta na Tokyo cla pa representa nos den olimpiada. 
E olimpiada yama “Tokyo 2020" pa motibo cu e mester a tuma 
luga afia pasa, pero a wordo posponi pa e afia aki pa motibo 
di e Pandemia. Prome Minister Evelyn Wever - Croes ta haci 
apelacion na henter comunidad pa sintonisa e acto inaugural 
cu lo inicia diabierna 23 di juli desde 7or di mainta pa mira Aruba 
su delegacion den e desfile y participando den e weganan den 
e dianan venidero. 


Aruba ta e di 10 pais den e desfile, pues ta calcula cu despues 
di 7:30 di mainta Aruba lo ta na turno. Lo ta sumamente 
emocionante y bunita pa mira Aruba su atletanan y nos bandera 
durante di e ceremonia di apertura. 


NATACION 


Tokyo 2020 


UNIFORM DISEÑO DI SRA. MAGALY MADURO 

Premier Wever - Croes a expresa cu a tuma nota di e bon 
preparacion di Aruba su atletanan cla pa representa Aruba y 
nan uniform tambe cu ta hopi bunita, diseña pa sra. Magaly 
Maduro. “E diseño di e uniform ta encera elementonan 
di deporte, cultura y historia di nos Pais Aruba cu colornan 
sumamente bunita.’ 


ATLETANAN 
E atletanan cu ta participa ta: Philip Elhage cu lo participa den 
tiramento di pistool, Mikel Schreuders y Allyson Ponson cu ta 
den natacion. 


LOGRO SRA. NICOLE HOEVERTSZ 

Banda di e olimpiada cu ta inicia, Premier Wever - Croes a 
tuma un momento pa reconoce e gran noticia cu ta pone Aruba 
den luz sumamente positivo internacionalmente cual ta cu sra. 
Nicole Hoevertsz a wordo eligi como Vice Presidente di Comite 
Olimpico Internacional. Sra. Hoevertsz ya tin hopi aña trahando 
den e area aki y ta pasonan chikito cu el a tuma cada biaha pa 
por a subi di puesto den e Comite Olimpico Internacional. 


“E nombracion aki ta hopi bon mereci y ta pone Aruba su 
nomber un biaha mas den luz positivo internacionalmente. Den 
nomber di Gobierno di Aruba mi ta felicita sra. Hoevertsz cu e 
encargo aki y ta desea cada un atleta hopi exito representando 
Aruba”, Prome Minister a termina bisando. 

Prome Minister Evelyn Wever-Croes: 
E di 5 dia di reunionnan cu stakeholders riba e tema di 
medio ambiente 


NOS TIN CU CONSERVA NOS NATURALESA 
PA NOS POR PAS"E DEN UN MIHO ESTADO 
PA NOS FUTURO GENERACION 


“Nos turismo ta basa riba naturalesa. Ban Cuiďe! 

















E otro tema importante cu a wordo trata riba e di 5 dia di 
reunionnan cu stakeholders en conexion cu formacion di 
Gabinete Wever-Croes II ta e tema di medio ambiente. 
Den e reunion aki tawata presente representantenan di 
Parke Nacional, Comision Flora and Fauna, Aruba Birdlife 
Conservation, NCRC (DNM,MDA,UNESCO). Un punto di 
discussion importante tawata e posibilidadnan pa crea un tipo 
di comision cu ta bay atende cu cambio climatico. 


"Ta importante pa tur hende realisa cu naturalesa riba e pida 
baranca aki ta di suma importancia. Naturalesa no ta algo di 
nos pa destrui, nos tine presta y nos tin cu pase na nos futuro 
generacionnan. Nos tin cu conserve pa nos por pase den un 
miho estado pa nan. Aruba su pilar economico ta turismo, nos 
turismo ta basa riba naturalesa. Hende no ta bin di vakantie 
Aruba pa bay un pret park of pa bay mira edificionan halto of 
monumento historico sino pa nos naturalesa. Nan ta bin pa e 
clima, e beachnan. Nan ta bin y kier gosa di nos naturalesa. 
Si nos perde nos naturalesa, nos ta perde nos unico pilar 
economico”, Prome Minister Evelyn Wever-Croes a enfatisa. 


Un tema cu a bin dilanti tambe ta e UTV y ATV. Nos por mira 
cu den fin di siman atrobe nan ta wordo uza sin control y ta 
un destruccion di nos naturalesa. Gobierno ta condena hopi e 
actonan asina. 


“Nos a tuma accion riba esun cu tin e licencianan y mi mes lo 


drenta den un consulta di urgencia cu autoridadnan hudicial 
pa wak con pa frena e tipo di desaroyonan aki. Nos mester 
wak con por multa esnan responsabel pasobra con cu bay bin 
berdad nos turistanan ta bin pa fiesta, relaha y gosa, pero e 
doño di e vehiculonan aki tin un papel sumamente imporatnte 
pa hunga y informa debidamente riba e reglanan cu tin”, Prome 
Minister a duna di conoce. 


Gobierno a purba mas tanto posibel cu e industria aki tin un 
derecho di existencia pero no lo permiti cu ta sigui destrui nos 
naturalesa. Ta wordo poni un presion grandi riba Gobierno pa 
tuma accion y Gobierno lo no ria pa tuma accion tampoco. 


“Nos naturalesa ta sostene nos ya cu e ta e unico cos cu cada 
un di nos ta depende di dje aki na Aruba. Nos no por permiti 
cu algun hende ta destrui nos naturalesa y causa problema pa 
henter e pais”. 


E instancianan aki di medio ambiente a trece hopi mas punto 
dilanti manera tema di desperdicio, proteccion di naturalesa. 
Tur e puntonan aki a wordo treci dilanti bon elabora pa asina 
cu gobierno nobo forma, e minister encarga cu medio ambiente 
lo sigui atende mas den extenso riba e diferente temanan aki. 


*E gruponan akitambe ta hendenan cu hopi pasion pa naturalesa 
y ora mi wak bek un mainta asina, mi tin tur confiansa cu nos 
lo bay dilanti”, Prome Minister a enfatisa. 

Prome Minister Evelyn Wever-Croes: 
E di 5 dia di reunionnan cu Stakeholders riba e tema 
Finansas y Economia 


BANCO CENTRAL Y AHATA CU CONSEHONAN 
POSITIVO Y PUNTONAN SIMILAR PA 
ACUERDO DI GOBERNACION 


Diahuebs mainta e reunionnan cu stakeholders en conexion 
cu formacion di Gabinete Wever-Croes a continua. A reuni 
cu Banco Central y cu AHATA. Ambos reunion a bay bon cu 
intercambio di informacionnan. 





Sra. Jane Semeleer di Banco Central a enfatisa hopi riba nos 
fundeshi monetario financiero pero tambe riba e desaroyo 
economico y unda gobierno kier hiba Aruba den e siguiente 
añanan. 


“Akinan nos no ta papia caba di “business as usuaľ pasobra 
esey lo ta algo cu no ta factibel mas. Mi ta kere e pandemia 
a siña nos tur esey y con nos ta transforma nos modelo 
economico pa asina cada ciudadano por crea su propio 
progreso y bienestar”. 





Cu sra. Tisa LaSorte di AHATA a toca e tema cu ta di relevancia 
cu turismo. Indudablemente AHATA a trece tambe padilanti 
e importancia di participacion di gobierno den e sector aki. 
Reforma fiscal tambe ta un tema cu a wordo trata. Tambe a pidi 
atencion pa temanan urgente manera e status di nos planta 
di RWZI, problematica di UTV/ATV, temanan di ley laboral y 
recomendacionanan pa BTW of e tipo di reforma fiscal. 


“Mi tin cu bisa cu tur dos reunion a bay positivo. No solamente 
conseho a wordo duna sino tambe hopi indicacion cu puntonan 
similar cu nos por uza como gobierno nobo den nos acuerdo di 
gobernacion. Esey ta mi meta di e reunionnan aki”. 





E dos reunionnan di diahuebs ta e ultimonan pa e siman aki 
debi na otro compromiso di Prome Minister. Di diabierna pa 
awor a reuni cu 35 stakeholders. E reunionnan a tuma luga di e 
forma mas transparente posibel na unda a pidi e stakeholders 
pa duna un declaracion na prensa depsues di cada reunion y 
contesta e preguntanan cu prensa a prepara pa nan. 


“Nos ta aprecia e papel importante cu prensa ta hungando den 
e parti aki di formacion di Gabinete Wever-Croes, treciendo tur 
e informacion aki padilanti pa pueblo por ta bon informa di tur 
detaye cu ta wordo treci den e reunionnan cu stakeholders”, 
Prome Minister Evelyn Wever-Croes a termina bisando. 

Prome Minister Evelyn Wever-Croes: 
Actualmente ta concluyendo e prome fase den proceso di 
formacion di Gobierno 


DIFICIL PA INDICA CUANTO TEMPO E 
PROCESO DI FORMACION LO DURA 








Prome Minister Evelyn - Wever Croes a presenta un update 
di e proceso di formacion di Gobierno di Aruba cu ta andando. 
Comunidad por a tuma a traves di medionan di comunicacion 
cu tin diferente reunion tumando luga entre miembronan di 
partido MEP, Raiz y stakeholders di diferente sector na Aruba. 
E reunionnan aki ta forma parti di е proceso pa уеда пае 
acuerdo di gobernacion. 


Prome fase di formacion 

Premier Wever - Croes a splica cu e prome fase den e proceso 
di formacion di Gobierno ta encera cu mester уеда na otro pa 
e acuerdo di Gobernacion, pa cual ta yegando na otro riba 
liňanan grandi, sinembargo ta wardando pa e reunionnan 
cu stakeholders finalisa pa inclui nan puntonan tambe den e 
acuerdo. Hunto cu coleganan di partido Raiz y di partido MEP 
a reuni te cu aworaki cu 35 stakeholders. Esaki den cuadro di 
e instruccion “formatie opdracht' di Gobernador. 


Secuencia di proceso pa yega na formacion 

Unabes cu e reunionnan conclui, e siguiente fase ta encera 
cu lo reparti e ministerionan entre partido Raiz y partido MEP 
pa por cumpli cu e acuerdo di gobernacion cu ta trahando riba 
dje. 

Siguientemente, unabes cu sa cua ministerionan cada un 
partido ta haya, e ora ey cada partido lo bay haci proposicion 
pa cantidatonan pa minister pa ocupa e funcionnan ey. 








Despues di e proposicionnan aki, e proceso di screening 
pa minister lo cuminsa segun e landsbesluit cu tin desde 
september 2013. 


Segun Premier Wever - Croes: “E proceso aki ta tuma su tempo 
y no por apresura esaki. Como formador, ora cu mester screen 
un cantidad grandi di persona, e ta tuma mas tempo tambe pa 
haci y mester por haci esaki den trankilidad.” 


Despues cu e pasonan aki tuma luga, por bisa cu tin un 
Gobierno forma y ta cla pa bay over na huramentacion. 


Pa finalisa Prome Minister a expresa cu e ta dificil pa indica 
cuanto tempo tur esaki lo dura (teniendo na cuenta e proceso 
cu mester encamina), pero ta trahando duro riba tur e 
aspectonan aki pa por tin un bon acuerdo di Gobernacion y 
e miho Gobierno cu por ofrece na Aruba. Ta remarca cu tur 
e reunionnan cu stakeholders ta bayendo hopi bon y no tin 
ningun descordia entre partidonan Raiz cu MEP y tampoco 
den partido MEP (contrario na rumornan cu ta circula). 


“Mi ta hopi agradecido na e confiansa cu pueblo a duna nos 
partido y nos lo demostra di no defrauda e confiansa ey," 
Premier Wever - Croes a termina bisando. 

Prome Minister Evelyn Wever-Croes: 


UPDATE PANDEMIA COVID 19 


“Nos ta bayendo den e bon direccion y nos no kier frena e 
desaroyo cu nos tin” 











Diahuebs mainta durante conferencia di prensa di Gobierno di 
Aruba, Prome Minister Evelyn Wever-Croes a duna un update 
di Covid-19. 


E cifranan cu ta wordo publica ta indica cu Covid ta lantando 
cabes un biaha mas na Aruba. E cifranan di diaranson ta 
indica cu tin 111 caso activo di cual 56 ta residente y 55 ta 
no residente. Esaki ta debi na e variante Delta cu ta percura 
cu tin un grado di contagio hopi mas halto. E no residentenan 
no ta solamente turista sino tambe tin varios di nos propio 
studiantenan cu a bin di exterior pa pasa vakantie y talves no 
a haña oportunidad pa vacuna y aworaki ta den e cantidad di 
casonan aki. 


E bon noticia ta, Prome Minister a indica cu esaki no ta motibo 
ainda pa alarma pasobra e capacidad na hospital, aunke tin 
pashent den hospital, ta safe. Ta importante si pa sa cu Covid 
ta lantando cabes. E aumento di caso ta trece cu ne cu nos 
mester cuminsa prepara un poco mas pa e dianan nos dilanti. 


*Di aki un biaha mas mi ta urgi cada ciudadno di nos pais pa 
nos sigui cuida pa asina nos por purba domina e situacion 
cu nos ta aden. Un di e metonan mas efectivo di cuido ta e 
vacuna. Nos ta mira cu esanan cu a vacuna berdad tin un 
percentahe di nan cu ta hañando e virus pero nan no ta bira 
hopi malo di dje. Nos a mira si cu esnan cu no a vacuna ta 
esunnan cu ta hañando e virus aworakinan y ta esnan cu ta 
wordo hospitalisa cu consecuencia hopi serio di e virus akinan. 
Porfabor ban sigui vacuna”. 


Aworakinan muchanan riba 12 aña ta wordo vacuna. No mester 
traha cita. E hoben ta yega Sporthal Santa Cruz y por vacuna. 
Mester bay cu un mayor pa nan duna permiso pa vacuna e 
hoben. Tambe a habri oportunidad pa nos studiantenan den 
exterior, sea na Hulanda, Merca of otro parti, cu ta na Aruba pa 
3 siman of mas, pa nan tambe vacuna. Mester ta na Aruba pa 


3 siman pasobra den e periodo aki mester haya e di dos dosis 
y asina tin mas proteccion. 


Nos tin facilidadnan di vacunacion, dus tur hende cu 
por, por fabor bay bay vacuna. No tin motibo pa bo keda 
sin vacuna. E consecuencianan si ta serio pasobra 
nos ta mira esnan cu no vacuna ta esnan cu ta birando malo 
y ta drenta hospital cu consecuencianan hopi mas serio di e 
virus aki. 

Si bo no kier vacuna, por fabor percura pa bo sistema di 
inmunidad ta halto pa bo sistema di salud ta bon y cuida bo 
mes hopi mas miho cu otronan ta cuida nan mes. Nos como 
gobierno no ta bay forsa niun hende pa vacuna. E ta bo 
responsabilidad e ora pa cuida bo mes hopi mas miho. 


Pa tur ciudadano cu ta vacuna of no, cu kier of no kier, ban 
sigui cuida nos mes y nos famia. Laba man mas frecuente cu 
ta posibel y si no por uza handsanitizer, tene distancia mas 
hopi posibel of uza bo tapaboca. Y si bo tin un sintoma di griep 
tuma contacto cu bo dokter pa haci test si bo tin covid of no. 
Si bo tin Covid bo tin cu bay den isolacion pa un tempo pero e 
ora bo ta proteha e resto di bo famia tambe. 


Na fin di dia loke nos kier ta pa Aruba progresa. Nos ta bayendo 
den e bon direccion, nos no kier frena e desaroyo cu nos tin. 
Aruba tin yen di turista. Nos pais ta floreciendo. Hendenan cu 
no tabata tin trabou ta hañando trabou. Pero ainda tin un grupo 
di hende cu ta depende di ayudo di gobierno y pa nos yuda 
nan nos mester percura pa Aruba progresa. 


No ta e pais di mas rico, mas poderoso, of mas fuerte ta vence 
e pandemia aki pero esun mas disciplina y den esaki Aruba a 
demostra. Nos a logra den pasado, ban sigui haci'e pasobra 
nos ta stima nos mes, nos famia y Aruba”, Prome Minister a 
termina bisando. 














NO-RESIDENTE 


1 


55 
sit 11272 10311 961 


4 












An 
Diahuebs 22 Juli 2021 F ACINLINE 


UPDATE COVID-19 CONFERENCIA DI PRENSA 

Departamento di Salud Publico: 


UPDATE 22 DI JULI 2021 





Casonan di Corona Virus na Aruba 

peticionnan pa aña 
2022 entrante dia 26 mei 2021 


E ultimo dia pa entrega peticionnan 
ta dia 6 augustus 2021 


PA MAS INFORMACION POR YAMA OF MANDA E-MAIL: 


sra. F Perez-Lopez tel: 583-8425 | sr.V. Frank tel: 587-4979 | condeco.aruba@gmail.com 

